als_Latn dik_Latn azb_Arab
Fjala e Kryeministrit dhe njëkohësisht Kryetarit të Partisë Socialiste Edi Rama, në takimin elektoral me banorët e Urës Vajgurore:
Shumë faleminderit për këtë kënd fjale!
Unë jam patjetër i lehtësuar nga pesha e përgjegjësisë lidhur me atë që ndodhte këtu sepse kemi qënë dëshmitarë kur ndodhi përmbytja e vitit 2014 dhe ishte një gjë e paimagjinueshme që jo vetëm njerëzit dhe shtëpitë e tyre ishin përmbytur keq, por që kjo gjë ishte e zakonshme. Nuk ishte një moment tërbimi i natyrës që ndodhte për herë të parë, por ishte jeta e zakonshme e familjeve këtu, që sa herë dilte lumi nga shtrati, iu shkatërrohej gjithçka dhe fillonin ndërtonin gjithçka nga e para. Ne e pamë me kujdes këtë problem dhe të them të drejtën, meritën kryesore e ka Ermonela që ka qënë shumë këmbëngulëse për t’i dhënë një drejtim.
Për fat të mirë, me reformën administrative territoriale, me zgjedhjet e reja juve i dhatë Julit besim për t’u bërë kryetare e bashkisë, arritëm të krijojmë një bashkëpunim shumë të mirë. Juli është një drejtuese e zonja që bën pjesë tek ajo kategori kryetarësh të njësive vendore që janë të suksesshëm sepse kanë kulturën e projektit. Bëjnë projekte dhe përpiqen që t’i financojnë projektet. Ne ia dolëm ta financojmë projektin dhe unë ka qënë shumë i prekur, kur kemi ardhur në momentin kur po punohej, për gjithë atë popull që ishte mbledhur sikur ishte dita e çlirimit nga një e keqe e madhe, se vërtetë ashtu ishte. Por nuk mbaron me kaq, sepse pjesa tjetër e rëndësishme është që gjithë territori që tani është i mbrojtur dhe gjithë zona që është e përfituar nga ky projekt, do të gjelbërohet plotësisht dhe do kthehet në një park të madh të bashkisë, me hapësira sportive, hapësira për fëmijët, hapësira për më të moshuarit. E kjo është faza e dytë e projektit, që ne do ta bëjmë sëbashku me bashkinë.
Ky projekt është një simbol i asaj që në fakt është dhe qeverisja jonë, midis pjesës së parë dhe pjesës së dytë. Në pjesën e parë të qeverisjes, në këto 44 muaj na është dashur që të ndalim hemorragjinë në të gjithë sektorët, tamam siç na u desh që të ndalnim përmbytjen, si një sëmundje kronike të kësaj zone. Na u desh të ndalnim thellimin e mëtejshëm të gropës së borxheve si një sëmundje kronike e financave tona; thellimin e mëtejshëm të humnerës që ishte hapur në sektorin energjetik; thellimin e mëtejshëm të gropës së boshllëkut të madh në dije që ishte hapur në sektorin e arsimit; thellimin e mëtejshëm të gropës, në raportin mes shtetit dhe njerëzve në sektorin e shëndetësisë, e kështu ne radhë.
Pak a shumë në këtë mandat të parë, ne kemi bërë atë që bëmë këtu, kemi ndalur vazhdimin e përmbytjes, kemi çimentuar themelet për të ngritur parkun për gjithë qytetarët. Kemi hedhur themelet për të ngritur shtëpinë e shtetit, por në pjesën e dytë na duhet të vazhdojmë ta ndërtojmë, sepse tani është momenti që të thellohemi në reformat tona, të ndërtojmë rresht pas rreshti dhomat, nëse mund të flas simbolikisht, të të gjithë sektorëve mbi themelet e ngritura.
Nuk e di nëse e keni parë sot, ekipi im bëri një postim në mëngjes për kodrën e Gorricës dhe unë vetë u impresionova nga transformimi i ndodhur. Nga një kodër e zhveshur dhe e dëmtuar rëndë, në një kodër që ka filluar të ripërtërihet pas mbjelljes së 20 mijë fidanëve dhe rehabilitimit të 4.3 hektarëve sipërfaqe. Por po të shikojmë Shqipërinë, ne kemi mbjellë në tre vjet e gjysmë, 3 milionë e 680 mijë rrënjë pemë të reja, prej të cilave mbi 200 mijë janë në bashkitë e reja dhe pjesa tjetër janë në sipërfaqet që duhen ripërtërirë.
Të mos harrojmë se humbëm 70 mijë hektarë pyje vetëm në periudhën e qeverisjes së PD-së dhe pas moratoriumit, ndalimit të eksportit të drurëve dhe të një kontrolli që nuk është perfekt, por sidoqoftë është i pranishëm, ende gjysma e kësaj sipërfaqe nuk jep shenja rikuperimi, pasi është barbarizuar deri në palcë. Ama, kemi rehabilituar 11 milionë metër katror sipërfaqe të gjelbër brenda qyteteve dhe jashtë tyre.
Janë shifra domethënëse për kohën e shkurtër që kemi pasur në dispozicion, në raport me këtë problematikë kaq të rëndë. Nga ana tjetër janë shifra që thonë vetëm një gjë, që nuk kemi asnjë arsye te jemi të vetëkënaqur nga çfarë kemi bërë, por kemi të gjitha arsyet që së bashku të besojmë se kjo që kemi bërë është prova se kemi kapur problemet nga koka dhe jo nga bishti, siç u kapën për çerekshekulli. Investimi për gjithë këtë ndërhyrje shëruese të gjithë kësaj zone ishte 1.3 milionë dollarë.
1.3 milionë dollarë nuk janë pak, por jam i bindur që po të bëjmë një kalkulim të dëmeve te shkaktuara në 20 e kusur vite dhe të borxheve që normalisht shteti duhet t’ju kishte gjithë këtyre banorëve, jam i bindur që kalojnë 1.3 milionë dollarë.
Kemi pasur një shtet që ishte një shtëpi e ngritur pa themele, mbi moçal dhe si të gjitha shtetet e paorganizuara dhe pa institucione funksionale dhe pa ndërveprim institucionesh, kemi pasur një shtet për çerekshekulli, të shtrenjtë në krunde dhe të lirë në miell.
Po ju them dy shifra që janë marramendëse. Po të shikojmë gjithë shumën e parave që janë harxhuar në çerekshekulli nga shteti shqiptar, ose përmes kredive të marra nga BB etj., për ndërtimin e ujësjellësve, ujësjellësit në Shqipëri do ishin ndërtuar dy herë. Po të shikojmë paratë që janë harxhuar në çerekshekulli, nga buxheti apo me kredi, për ndërtimin e sistemit ujitje-kullim, sistemi mund të ishte ndërtuar 3 herë.
Po çfarë trashëguam ne përpara 44 muajsh?
Trashëguam një sistem ujësjellësish shumë problematik, me pjesë të tëra të falimentuara financiarisht që ju kaluan bashkive dhe trashëguam një sistem vaditjeje skandaloz, me vetëm me 120 mijë hektarë që vaditeshin në gjithë territorin e Shqipërisë. Ndërkohë që në vitin 1989 vaditeshin 420 mije hektarë. 300 mijë hektarë më pak vaditeshin përpara 44 muajsh. Nuk kthehemi dot te 420 mijë ha, sepse ju e dini që shumë toka bujqësore janë tanimë zona të ndërtuara, por i kemi gjithë mundësitë që të kapërcejmë 300 mijë dhe me kapërcimin e 300-mijëshit mund të themi që të gjithë ata që jetojnë në fshat dhe që kanë një tokë të punueshme do kenë ujë. Vetëm në dy vjet, ne dyfishuam sipërfaqen e hektarëve tokë bujqësore që ujitet dhe që kullohet. Shuma që ne kemi vënë në dispozicion për këtë histori është shumë herë më e vogël, sesa shuma e harxhuar në çerekshekulli pa asnjë rezultat.
Përsa i përket problematikës së mjedisit kemi bërë shumë për mbrojtjen e pyjeve, kemi bërë shumë për mbrojtjen e kafshëve nga gjuetia e paligjshme dhe nga barbaria. Ne dje ishim në parkun e Divjakës dhe është e pabesueshme. Unë e kam parë parkun e Divjakës në fillim, e kam parë në momentin kur kemi shpallur ndalimin e gjuetisë dhe sa herë kam vajtur, kam parë se si ripërtërihet nga pikëpamja e sfondit, audio me cicërima të lloj-lloj shpendëve dhe me praninë e shumë specieve që janë rikthyer, nga të cilat disa që janë vërtet të rralla dhe të mrekullueshme.
Por sigurisht që duhet të bëjmë shumë më tepër dhe jam i bindur që do ia dalim, qoftë në këtë aspekt, qoftë në aspektin shumë problematik, atë të mbrojtjes së lumenjve. Çfarë i ka bërë shqiptari, jashtë kontrollit të shtetit, lumenjve të Shqipërisë në çerekshekulli nuk do ia bënte dot as dreqi vetë. Kur them shqiptari, nuk kam parasysh njerëzit e zakonshëm, por kam parasysh të gjithë babëzinë për fitim dhe të gjithë lukuninë e lëshuar nëpër lumenj, për të marrë dhe shfrytëzuar shtretërit e lumenjve pa asnjë kriter, pa asnjë karar, duke krijuar premisa të tmerrshme shkatërrimi.
Megjithatë nuk ia vlen të qahemi për të shkuarën. Duhet të shohim përpara, duhet të kemi shumë besim që mbi këto themele mund të ndërtojmë vërtetë një shtet serioz, funksional, me institucione serioze, nëse arrimë të bashkojmë votën, për të investuar një besim të plotë tek Partia Socialiste, jo në kuptimin ideologjik, por në kuptimin e skuadrës që kemi.
Ne kemi një skuadër që ka gjithë kapacitetet, eksperiencën, vullnetin por, mbi të gjitha, vizionin për ta bërë këtë vend. Nuk e kanë të tjerët. Në këtë aspekt, të gjithë duhet ta shohin shumë thjesht zgjedhjen e 25 qershorit. Nuk kanë rëndësi bindjet politike. Ato janë të rëndësishme për secilin prej nesh për të pasur një këndvështrim të caktuar mbi botën, mbi shoqërinë, mbi zhvillimin. Kur vjen puna tek zgjedhjet, duhen zgjedhur njerëzit që ta mbushin syrin se mund të bëjnë më shumë punë. Këtu nuk është çështje të majte, të djathte, në kuptimin e betejave ideologjike. Këtu është çështje vizioni, programi dhe skuadre.
Ne, patjetër që kemi vizionin fitues për Shqipërinë, për të bërë shtet. Këtë, të tjerët nuk e kanë. Të gjithë këta që pretendojnë të marrin vota, janë të provuar. Nuk ka asnjë që është i paprovuar. Secili në punën e vet nuk është se ka bërë ndonjë gjë për të thënë “uau”, përkundrazi.
Nga ana tjetër është shumë e rëndësishme që ne të ndërmarrim një reformë që është më e vështira, edhe më e vështirë se vetë Reforma në Drejtësi, që është reformimi nga brenda i shtetit për të mos lejuar vazhdimin e historisë së ndarjes në copa të institucioneve të shtetit midis partive, një parti ka lumenjtë, një parti ka pyjet, një parti ka arat, një parti ka hipotekat, një parti ka patentat e me radhë. Kështu nuk vazhdohet më. Këto janë zyra, institucione, agjenci, Inspektorate, struktura të shtetit dhe jo pre e partive.
27 vjet, ne ngritëm një sistem, i cili nuk e lë shtetin që të bëhet shtet në përmbajtjen e tij, kur vjen puna tek shërbimi ndaj qytetarit. Sot, problemi kryesor i njerëzve, janë zyrat. Ne jemi përpjekur, po bëjmë disa ndërhyrje modernizuese, që jam i bindur do japin efekte të jashtëzakonshme në mandatin e dytë, me shërbimet unike që kemi ndërtuar në disa bashki, por, nëse nuk hiqet parcelizimi, po nuk u hoqën gardhet e parive, nëse nuk hiqen të drejtat e partive abuzive për të vendosur “kush do bëjë çfarë” në shtet, e kemi shumë të vështirë që të bëjmë gjënë që ju duhet njerëzve.
E kemi shumë të vështirë që të marrim më të mirët, sepse, vjen dikush me diplomë, me eksperiencë, me pasion, me integritet që të shërbejë në një detyrë dhe i thuhet, “jo”, se në atë detyrë, drejtorin e cakton një parti tjetër. Është skandal dhe është rezultati më shkatërrimtar i koalicioneve. Këtu nuk është çështje personale. Të gjithë partitë e kanë hedhur këtë valle. Kjo duhet të marrë fund! Ne e kemi parë vetë sesi Policinë e Shtetit e kemi larguar nga partitë. Shikojeni sesi funksionon. Ka problemet e veta, do kërkojë kohën e vet që të ngrihet në ato standarde që ne e duam.
Ambicia ime është që brenda 4 viteve të ardhshme, - e kam thënë këtë 4 vite më parë, - të kemi një Polici Shteti që është në mesataren e Bashkimit Europian për nga të gjitha aspektet dhe ne mund t’ia dalim. Por “a”-ja është që e kemi larguar nga influenca e partive, nuk vendosin partitë shefat e policisë, nuk vendosin partitë drejtuesit e policisë. Ka marrë fund ajo histori.
Shikojeni funksionimin e sistemit arsimor. Ka shumë akoma për të bërë, që të ngrihet në nivelin që duhet, që mundet ta ngremë dhe që unë dua që të jetë, por ama e hoqëm dorën e partive nga caktimi i mësueseve. 4000 mësues jashtë profilit, pa arsimin përkatës, komplet pa lidhje ishin në sistem të vendosur thjesht nga partitë.
Këto dy trupa kaq të rëndësishme, sot janë trupat që kanë ripërtëritjen më të suksesshme, sepse iu janë operuar tumoret që kishin brenda, influenca e partive. Këtë gjë duhet ta bëjmë në të gjithë nivelet.
Niveli i lartë i administratës, që quhet shërbimi civil, është në ripërtëritje, sepse është shumë e vështirë për partitë të ndërhyjnë në konkurset në administratën e lartë publike, që mbrohet me ligj dhe që janë rreth 9000 njerëz. Por administrata shtetërore është shumë më tepër se kaq dhe nuk mund të vazhdojë më të diktohet fati i shërbimeve ndaj publikut, fati i pronave, fati i patentave, fati i subvencioneve nga cila parti e ka përgjegjësinë. A pranon, apo nuk pranon të bashkohesh me atë parti për të marrë pronën, hipotekën, certifikatën, licencën, patentën e të tjera me radhë. Kjo është skandaloze, është epidemike. Nuk është se e ka vetëm një parti, por është e shpërndarë, sepse sheh rrushi-rrushin e piqet.
Duhet t’i japim fund kësaj. Kësaj nuk i jepet fund në asnjë formë tjetër, përveçse me votë, duke i dhënë Partisë Socialiste mundësinë që të jetë e pashantazhueshme në përpjekjet për të bërë shtet, në përpjekjet për të bërë reforma, në përpjekjet për të bërë ligje, në përpjekjet për të ngritur një administratë serioze.
Që të jetë e pashantazhueshme, e papengueshme në këtë mision duhet të ketë timonin vetëm, pa pasur të tjerë në prehër. Kush janë bashkudhëtarët, kjo është një histori tjetër. Por vendimmarrja, përgjegjësinë vendimmarrëse, ju lutem, duhet t’ia jepni forcës më të madhe, sepse është forca më e madhe që e ka përgjegjësinë. Kur vjen puna në fund, edhe për gjërat që në këtë sistem republikash partiake brenda shtetit nuk funksionojnë për shkak të një partie, apo një tjetre, përgjegjësinë e kemi ne. Nuk ua kërkon njeri të tjerëve këtë përgjegjësi. Partitë e vogla marrin nga pushteti çfarë dëshirojnë, por përgjegjësi as nuk iu kërkohet dhe as nuk marrin. Përkundrazi, i lejojnë vetes luksin që të bëjnë edhe kritizerin, oponentin, kundërshtarin në momente të caktuara, me mesazhe të kamufluara, gjysmë shantazh e gjysmë kritikë “konstruktive”, sepse nuk kanë përgjegjësi. Përgjegjësinë e ka ai që është më i madhi dhe që është ftuesi i zgjedhjeve, forca e parë që ka përgjegjësi për të qeverisur. Ai është vendimi i shumicës. Por, nëse nuk ke kapacitetin qeverisës që të jetë autonom nga këto parti të vogla, është e pamundur që të bësh aq shumë sa është e mundur të bëhet.
Ne me koalicionin kemi bërë shumë, nuk diskutohet kjo. Kemi bërë reforma që nuk janë bërë për çerekshekulli, por për të vazhduar më thellë, më shpejt dhe me më shumë eficencë na duhet që të kemi përgjegjësi të plotë. Nuk po kërkojmë pushtet për vete më shumë. Po të ishte puna për pushtet për vete, e kam thënë përditë e do e them deri në fund, i kishim lënë në çadër ata dhe merrnim 100 deputetë, pa PD-në në zgjedhje. Vepronim në mënyrë arrogante, se këta kanë dhe këtë mungesën minimale të sensit etik, përmendin fjalë duke u përpjekur që të na veshin gjëra që ne nuk i kemi.
Vendosmëria për të bërë gjërat ashtu siç duhet, pasi çerekshekulli nuk u bënë, nuk është arrogancë. Arroganca do ishte që të mos bënim asnjë përpjekje, as për dialog, as për negociata, as për zgjidhje, por të vazhdonim drejt përpara dhe të mos pyesnim asnjeri. Po të ishim arrogantë dhe të donim pushtetin si qëllim në vetvete, sot do kishim 100 e ca deputetë dhe nuk do pyesnim për asnjeri. Por kjo nuk ishte më e mira për Shqipërinë e për shqiptarët. Nuk ishte më e mira për shoqërinë. Ne, përkundrazi, bëmë çmos deri në sekondën e fundit për t’i përfshirë të gjithë, duke e futur veten në një garë ku tani na duhet të luftojmë sekondë për sekondë, zemër për zemër, mendje për mendje që të mund t’i bindim shqiptarët që kjo nuk është një çështje tifozllëku. Mund të jesh me bindje të djathta, por nuk mund të votosh Lulzim Bashën, sepse nuk di të bëjë asnjë punë. Është shume e qartë, po të dinte, do kishte bërë.
Thotë, bëra Rrugën e Kombit. Unë nuk dua t’i hyj akuzave. Cilën Rrugë Kombi? Çfarë la prapa? Në 3 pozicione që ka qënë, ka lënë 3 gjurmë vështirësish të shlyeshme për keq. E lëmë këtë pjesë. Kur ishte kryetar i Bashkisë së Tiranës, nuk bëri asgjë. Si mund të jetë kryeministër, me kë ekip, me cilët njerëz? Me Fahri Balliun?! Për të mos folur pastaj për të tjerët që janë parti e që duan të kenë dorën në timon. Nëse nuk bëhet siç duan ata, tundin timonin, le të ikë makina ku të dojë. Të ndalosh, të kthehesh, të bësh parkim emergjence, histori që nuk kanë lidhje me kohën që jetojmë dhe nevojën që kemi që çdo sekondë ta përdorim për të bërë punë, se humbëm çerekshekulli kohë me lloj-lloj çudirash, konfliktesh, marrëzish dhe nuk bëmë dot gjërat që duhet të ishin bërë.
Po të ishin bërë këto gjëra që bëjmë ne sot, çerekshekulli përpara, do ishim në një botë tjetër. Sot pamë një pjesë të projektit të qendrave të vogla urbane të njësive administrative. Ajo nuk është as shkencë, është thjesht një vizion e një projekt i thjeshtë që iu jep njerëzve mundësinë që të ndjehen njerëz në komunitet në të gjithë këtë zonë rurale. E pa pikë turpi vazhdojnë na akuzojnë.
Qytetet e Shqipërisë po rilindin. Njerëzit janë kudo të etur për këto ndryshime, për t’u ndjerë njerëz, për t’u ndjerë familjarë, për t’u ndjerë pjesë e komunitetit kur dalin nga shtëpitë, për të pasur jetë në qytetin e tyre. Ndërsa këta vazhdojnë të thonë “fasada, “drita, palma”. Më fal, por po t’i heqim të gjitha këto, i bie që të jemi baras me delet. Delet nuk kanë nevojë as për ndriçim, as për trotuare, as për sheshe, as për kanalizime. Delet duan një stallë dhe një kullotë.
Në Urën Vajgurore projekti po shtrihet nëpër komuna. Kështu do vazhdojë në katër vite. Kemi 100 milion dollarë programin për rrugët rurale të prodhimit dhe do të shtrojmë rrugët rurale mbi bazën e nevojave të prodhuesve në fshat, jo mbi bazën e votave. Po ashtu kemi 71 milionë dollarë projektin për turizmin. Janë dy projekte ku i gjithë Qarku i Beratit ka pjesën e vet të konsiderueshme.
Ose duhet t’i bëjmë këto gjëra, ose do mbetemi peng. Prandaj është shumë e rëndësishme që vota të konsiderohet investim për të marrë njerëzit e duhur në punë, jo për tifozllëk, jo për të bërtitur “fitore” kur të mbarojë numërimi, por puna është të fitojë skuadra që bën Shqipërinë të fitojë, që i bën të gjithë të fitojnë.
Unë shpresoj se do shikohemi përsëri dhe do ta vazhdojmë projektin në fazën e dytë, që të mos jetë vetëm mbrojtja nga përmbytja, por të jetë dhe mundësia për të pasur një zonë shumë të veçantë rekreative për të gjitha moshat.
Shumë faleminderit!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn